b'\n_START_ARTICLE_\nApertium\n_START_PARAGRAPH_\nApertium on tasuta avatud l\xc3\xa4htekoodiga reeglip\xc3\xb5hise masint\xc3\xb5lke tarkvara s\xc3\xbcsteem, mis sisaldab masint\xc3\xb5lkes\xc3\xbcsteemi \xc3\xbclesehitamiseks vajalikke andmeid. Esialgu hakati platvormi arendama sugulaskeelte t\xc3\xb5lkimise jaoks, kuid praeguseks on seda laiendatud ka keelepaaridele, kus keeled on p\xc3\xa4rit erinevatest keeleperekondadest. Apertiumi s\xc3\xbcsteemi t\xc3\xb6\xc3\xb6p\xc3\xb5him\xc3\xb5te p\xc3\xb5hineb suuresti andmete ulatuslikul kasutusel \xe2\x80\x93 morfoloogilised s\xc3\xb5nastikud, grammatikareeglid, paralleelsed tekstid jpm._NEWLINE_Apertiumi arendajate eesm\xc3\xa4rgiks on olnud v\xc3\xa4hemuskeelte ja v\xc3\xa4hem kasutatavate keelte toetamine. S\xc3\xbcsteem on \xc3\xbcles ehitatud s\xc3\xb5nas\xc3\xb5nalise t\xc3\xb5lkes\xc3\xbcsteemi peale ja see kasutab eraldiseisvatest programmidest kokku pandud n-\xc3\xb6 konveierit, kus eelneva programmi v\xc3\xa4ljund on j\xc3\xa4rgneva sisend._NEWLINE_Reeglip\xc3\xb5hine masint\xc3\xb5lge on ajalooliselt esimene l\xc3\xa4henemine masint\xc3\xb5lkele. Reeglip\xc3\xb5hine masint\xc3\xb5lge koosneb kahest suuremast komponendist: reeglid, mis arvestavad keelte erinevusi, ja leksikonid, kus asuvad morfoloogiline, s\xc3\xbcntaktiline ja semantiline informatsioon. Kuna nii leksikonid kui ka reeglid on programmeerijate kirjutatud, on reeglip\xc3\xb5hine masint\xc3\xb5lge nii aja kui ka ressursside poolest v\xc3\xa4ga kulukas meetod t\xc3\xb5lkes\xc3\xbcsteemi ehitamiseks.\n_START_SECTION_\nS\xc3\xbcsteemi \xc3\xbclesehitus\n_START_PARAGRAPH_\nNagu \xc3\xb6eldud, koosneb Apertium mitmest iseseisvast programmist, mis on kokku pandud \xc3\xbcheks s\xc3\xbcsteemiks ja mille \xc3\xbche osa v\xc3\xa4ljund on j\xc3\xa4rgmise sisend. J\xc3\xa4rgnevalt seletatakse p\xc3\xb5hjalikumalt, mida iga osa eraldi teeb.\n_START_SECTION_\nMorfoloogiline anal\xc3\xbcsaator\n_START_PARAGRAPH_\nMorfoloogiline anal\xc3\xbcsaator segmenteerib teksti tekstis\xc3\xb5nadeks ning seej\xc3\xa4rel pakub igale tekstis\xc3\xb5nale leksikaalse vormi, mis sisaldab lemmat, leksikaalset kategooriat (substantiiv, verb, adjektiiv jne) ja morfoloogilist informatsiooni . Morfoloogiline anal\xc3\xbcsaator anal\xc3\xbc\xc3\xbcsib s\xc3\xb5na vormi ning sellele vastavalt annab ka infot s\xc3\xb5na struktuuri, arvu, k\xc3\xa4\xc3\xa4nde, p\xc3\xb6\xc3\xb6rde, s\xc3\xb5naliigi jpm kohta. Kui anal\xc3\xbcsaator ei suuda \xc3\xbcheselt s\xc3\xb5na anal\xc3\xbc\xc3\xbcsida, siis annab see vasteks v\xc3\xa4hemalt kaks erinevat leksikaalset vormi .\n_START_SECTION_\nMorfoloogiline \xc3\xbchestamine\n_START_PARAGRAPH_\nKui morfoloogiline anal\xc3\xbcsaator on pakkunud v\xc3\xa4lja mitu leksikaalset vormi \xc3\xbchele tekstis\xc3\xb5nale, siis toimub j\xc3\xa4rgmise sammuna morfoloogiline \xc3\xbchestamine. \xc3\x9chestaja valib lause konteksti p\xc3\xb5hjal mitu anal\xc3\xbc\xc3\xbcsi saanud s\xc3\xb5nadele \xc3\xbche anal\xc3\xbc\xc3\xbcsi. Antud etapp reeglip\xc3\xb5hises masint\xc3\xb5lkes on k\xc3\xb5ige rohkemate t\xc3\xb5lkevigade p\xc3\xb5hjustajaks \xe2\x80\x93 kui \xc3\xbchestaja valib vale anal\xc3\xbc\xc3\xbcsi, siis tuleb ka vale t\xc3\xb5lge._NEWLINE_\xc3\x9chestajat treenitakse sisendkeele korpuse peal, kuid lisaks rakendatakse sellele ka piiranguid, mis keelavad v\xc3\xb5i kohustavad kindlate s\xc3\xb5navormide j\xc3\xa4rjest esinemise. N\xc3\xa4iteks hispaania keeles ei saa prepositsioonile j\xc3\xa4rgneda personaalses vormis verb ja seega aitavad sellised reeglid \xc3\xbchestaja t\xc3\xb6\xc3\xb6d lihtsustada.\n_START_SECTION_\nLeksikaalse \xc3\xbclekande moodul\n_START_PARAGRAPH_\nLeksikaalse \xc3\xbclekande moodul genereeritakse automaatselt kakskeelsest s\xc3\xb5nastikust. S\xc3\xb5nastikus vastab igale sisendkeelsele s\xc3\xb5navormile vaid \xc3\xbcks v\xc3\xa4ljundkeelne vaste. \xc3\x9chendverbe k\xc3\xa4sitletakse \xc3\xbche \xc3\xbcksusena, millele vastab samuti \xc3\xbcks v\xc3\xa4ljundkeelne s\xc3\xb5na.\n_START_SECTION_\nLeksikaalse valiku reeglite moodul\n_START_PARAGRAPH_\nLeksikaalse valiku reeglite moodul lisati Apertiumi s\xc3\xbcsteemi 2007. aastal, kui kakskeelsesse s\xc3\xb5nastikku sai sisendkeelsele s\xc3\xb5nale lisama hakata mitu v\xc3\xa4ljundkeelset vastet. Leksikaalse valiku reeglite moodul valib konteksti arvestades k\xc3\xb5ige sobivama v\xc3\xa4ljundkeelse vaste. Platvorm on arendatud kiireks, et tuhanded s\xc3\xb5nad sekunditega t\xc3\xb5lkida, lihtsaks ja iseseisvaks, et seda saaks arendada ka ilma andmete v\xc3\xb5i suure paralleelkorpuse olemasoluta ._NEWLINE_Apertiumi s\xc3\xbcsteemis on kaks v\xc3\xb5imalust, kuidas olukorda, mil s\xc3\xb5nal on mitu v\xc3\xb5imalikku vastet, k\xc3\xa4sitletakse. Esiteks, olukorras, kus v\xc3\xa4ljundkeelsed vasted on s\xc3\xbcnon\xc3\xbc\xc3\xbcmid ning \xc3\xbche v\xc3\xb5i teise eelistamine ei viiks t\xc3\xb5lkeveani, saab lingvist ise valida sobivaima lemma lisades teistele lemmadele piirangud. Teiseks, olukorras, kus vale v\xc3\xa4ljundkeelne vaste v\xc3\xb5ib viia t\xc3\xb5lkeveani, antakse lingvistile v\xc3\xb5imalus m\xc3\xa4rgendada erinevad lemmad nii, et leksikaalse valiku reeglid statistilisel p\xc3\xb5him\xc3\xb5ttel suudavad valida konteksti arvestades \xc3\xb5ige lemma.\n_START_SECTION_\nStrukturaalse \xc3\xbclekande moodul\n_START_PARAGRAPH_\nStrukturaalse \xc3\xbclekande moodul praegusel kujul loodi samuti 2007. aastal, kui Apertiumit hakati kasutama keelte t\xc3\xb5lkimiseks, mis ei ole samast keeleperest p\xc3\xa4rit. Uus ja t\xc3\xa4iustatud moodul koosneb kolmest astmest: leksikaalne aste, s\xc3\xb5naj\xc3\xa4rjendite aste ja s\xc3\xb5naj\xc3\xa4rjendite j\xc3\xa4rjendite aste._NEWLINE_Strukturaalse \xc3\xbclekande moodul anal\xc3\xbc\xc3\xbcsib s\xc3\xb5naj\xc3\xa4rjendeid ja/v\xc3\xb5i fraase, mis vajavad spetsiaalset t\xc3\xa4helepanu tulenevalt sisendkeele ja v\xc3\xa4ljundkeele grammatilistest erinevustest. N\xc3\xa4iteks muudetakse just selles moodulis vajadusel s\xc3\xb5naj\xc3\xa4rge, sugu, arvu jne. Moodul genereeritakse failist, kuhu on kirjutatud iga \xc3\xbcksikjuhtumi kohta konkreetsed reeglid, kuidas v\xc3\xa4ljundkeeles s\xc3\xb5naj\xc3\xa4rjend v\xc3\xa4lja peaks n\xc3\xa4gema  .\n_START_SECTION_\nMorfoloogiline generaator/s\xc3\xbcntees ja postgeneraator\n_START_PARAGRAPH_\nMorfoloogiline generaator moodustatakse automaatselt morfoloogilise s\xc3\xb5nastiku alusel. Morfoloogiline generaator annab igale v\xc3\xa4ljundkeelsele leksikaalsele s\xc3\xb5navormile vasteks tekstis\xc3\xb5na._NEWLINE_Postgeneraator tegutseb samuti vaid v\xc3\xa4ljundkeelse tulemiga ning selle mooduli \xc3\xbclesandeks on vaadata \xc3\xbcle ja teha ortograafilist korrektuuri. Moodul genereeritakse automaatselt teisendusreeglite failist, mis on \xc3\xbclesehituselt sarnane eelmainitud s\xc3\xb5nastikele. Ortograafiline korrektuur seisneb n\xc3\xa4iteks \xc3\xbcleliigsete t\xc3\xbchikute kustutamises, punktuatsiooni parandamises jpm . Ka postgeneraatorit antud t\xc3\xb6\xc3\xb6s ehitatud programmi raames ei kasutata ega arendata.\n_START_SECTION_\nS\xc3\xb5nastikud\n_START_PARAGRAPH_\nJ\xc3\xa4rgnevalt on l\xc3\xbchidalt kirjeldatud s\xc3\xb5nastikke, mida programm Apertium toimimiseks vajab.\n_START_SECTION_\nMorfoloogilised s\xc3\xb5nastikud\n_START_PARAGRAPH_\nMorfoloogiline \xc3\xbclekanne viiakse l\xc3\xa4bi Helsingis arendatud l\xc3\xb5pliku muunduri tehnoloogiat (HFST) kasutades. Seda tehnoloogiat on laialdaselt kasutatud just uurali keelte puhul ning see on k\xc3\xa4ttesaadav vaba litsentsi all. M\xc3\xb5lema keele morfoloogiat rakendatakse lexc-laiendiga failis ja m\xc3\xb5lema keele morfofonoloogiat rakendatakse twolc laendiga failis. \xc3\x9cht ja sama morfoloogilist kirjeldust kasutatakse nii morfoloogilise anal\xc3\xbc\xc3\xbcsi kui ka morfoloogilise generaatori moodulites.\n_START_SECTION_\nKakskeelsed s\xc3\xb5nastikud\n_START_PARAGRAPH_\nKakskeelset s\xc3\xb5nastikku vajab leksikaalse \xc3\xbclekande moodul, selleks et leida igale sisendkeele leksikaalsele vormile v\xc3\xa4ljundkeelne vaste. Taaskord saab kakskeelsest s\xc3\xb5nastikku kasutada kahel eesm\xc3\xa4rgil: olenevalt t\xc3\xb5lkesuunast loetakse s\xc3\xb5nastikku kas vasakult paremale v\xc3\xb5i vastupidi. Kakskeelsed s\xc3\xb5nastikud sisaldavad enamasti informatsiooni vaid lemma ja s\xc3\xb5naliigi kohta.'